Úrad vlády SR						  Na rokovanie vlády SR
Sekcia hospodárskej politiky					  dňa 15.11.2001
									  k číslu: 7476/2001
									  k bodu: 4

S t a n o v i s k o 

k návrhu na vydanie rozhodnutia o privatizácii podniku Konsolidačná banka         Bratislava, štátny peňažný  ústav so sídlom v Bratislave (Nové znenie)

I.

          Materiál predkladá ministerka pre správu a privatizáciu národného majetku na základe úlohy C.6. uznesenia vlády SR č.510 z 13.6.2001 k návrhu transformácie Konsolidačnej banky Bratislava, š.p.ú.

           Predmetom materiálu je návrh na vydanie rozhodnutia o predaji štátneho peňažného ústavu Konsolidačná banka so sídlom v Bratislave. Vzhľadom na zápornú hodnotu celkového bilančného ocenenia majetku určeného do privatizácie, ako aj na charakter činnosti, Ministerstvo financií SR ako zakladateľ tohto štátneho peňažného ústavu, odporúča  jeho predaj spoločnosti Slovenská konsolidačná, a.s., Bratislava za kúpnu cenu 1,- Sk.

Nové znenie materiálu je doplnené o úlohy pre zabezpečenie splnenia podmienok privatizácie finančných inštitúcií (Všeobecná úverová banka, a.s., Slovenská sporiteľňa, a.s.), voči ktorým ako dlžník vystupuje Konsolidačná banka, š.p.ú.  

II.

           Materiál bol predložený na pripomienkové konanie Ministerstvu financií SR a Fondu národného majetku SR. Pripomienky boli do materiálu zapracované.

III.

Rozhodnutie o predaji Konsolidačnej banky Bratislava, š.p.ú., spoločnosti Slovenská konsolidačná, a.s., na základe ustanovení zákona č.92/1991 Zb. v znení neskorších predpisov  predstavuje výber najvhodnejšieho riešenia, a to z hľadiska  časovo nenáročnej transakcie, právneho postavenia štátneho peňažného ústavu a použitej analógii v praxi. 

Návrh na vydanie rozhodnutia o privatizácii Konsolidačnej banky Bratislava, š.p.ú., prerokovala Porada ekonomických ministrov  dňa  17.9.2001. V prijatých záveroch zobrala návrh na vedomie a vláde SR ho odporučila schváliť. Tento návrh neobsahoval úlohy, ktoré sú uvedené v bodoch A.2, A.3. a  D.1.  návrhu uznesenia a v návrhu na vydanie rozhodnutia, v časti č.6. o ďalších podmienkach predaja.  Vyjadruje sa v nich potreba splatiť záväzky voči Všeobecnej úverovej banke, a.s., Slovenskej sporiteľni, a.s. a  dorovnanie majetkovej ujmy v prospech Konsolidačnej banky Bratislava, š.p.ú. z majetku Fondu národného majetku SR. Doplnenie týchto úloh, ako komplexné riešenie vzájomných vzťahov vyplývajúcich z  predaja  Konsolidačnej banky Bratislava, š.p.ú., možno  odporúčať.

Odporúčame, aby vláda SR prijala navrhované uznesenie.

Bratislava  12.  11.  2001